b'\n_START_ARTICLE_\nTekila\n_START_PARAGRAPH_\nTekila (isp. Tequila)\xc2\xa0\xe2\x80\x93 alkoholinis g\xc4\x97rimas, gaminamas distiliuojant fermentuotas m\xc4\x97lynosios tekilin\xc4\x97s agavos (Agave tequilana azul) sultis. Tekilos pavadinimas kil\xc4\x99s nuo Tekilos (Tequila) miesto Meksikos Chalisko valstijoje. Paprastai tekila turi 35\xe2\x80\x9355% alkoholio t\xc5\xabrio._NEWLINE_Tekila yra meskalio por\xc5\xab\xc5\xa1is, nuo kit\xc5\xb3 meskali\xc5\xb3 tekila skiriasi tuo, kad gaminama pagal grie\xc5\xbetus Meksikos Tekilos reglamentavimo tarybos nuostatus, tekilai taikomos kilm\xc4\x97s apsaugos taisykl\xc4\x97s (Denominaci\xc3\xb3n de Origen; tekilos gamyba leid\xc5\xbeiama tik apibr\xc4\x97\xc5\xbetuose Chalisko, Gvanachuato, Mi\xc4\x8doakano, Tamauilpo ir Najarito valstij\xc5\xb3 regionuose. Tekiloje sud\xc4\x97tyje agavos turi b\xc5\xabti ne ma\xc5\xbeiau 51% likusi\xc4\x85 dal\xc4\xaf paprastai sudaro kukur\xc5\xabzai ar cukranendr\xc4\x97s. Gaminama ir tekila, kurios sud\xc4\x97tyje yra 100% m\xc4\x97lynosios agavos\xc2\xa0\xe2\x80\x93 \xc5\xa1itokia tekila privalo b\xc5\xabti pilstoma Meksikoje, etiket\xc4\x97je ji \xc5\xbeymima kaip Tequila 100% puro de Agave (jei ant butelio para\xc5\xa1yta tik Tequila, g\xc4\x97rimas tikriausiai bus mai\xc5\xa1ytas)._NEWLINE_Skirtingai, nei teigia populiarus mitas, tekila i\xc5\xa1 kaktus\xc5\xb3 niekada negaminama.\n_START_SECTION_\nIstorija\n_START_PARAGRAPH_\nMeksikos teritorijoje gyven\xc4\x99 actekai dar ikikolumbiniais laikais i\xc5\xa1 fermentuot\xc5\xb3 agav\xc5\xb3 sul\xc4\x8di\xc5\xb3 gaminosi alkoholin\xc4\xaf g\xc4\x97rim\xc4\x85 octli (kuris dabar vadinamas pulke). 1521\xc2\xa0m. Meksik\xc4\x85 u\xc5\xbekariav\xc4\x99 konkistadorai greitai i\xc5\xa1baig\xc4\x97 atsive\xc5\xbetas brend\xc5\xbeio atsargas ir \xc4\x97m\xc4\x97 j\xc4\xaf gamintis vietoje, distiliuodami pulk\xc4\x99. Apie 1600 metus Pedro S\xc3\xa1nchez de Tagle prad\xc4\x97jo tekilos gamyb\xc4\x85 Chalisko valstijos teritorijoje, o 1608\xc2\xa0m. kolonijin\xc4\x97 Naujosios Galisijos administracija prad\xc4\x97jo rinkti mokes\xc4\x8dius u\xc5\xbe \xc5\xa1\xc4\xaf produkt\xc4\x85. Tekila, kokia \xc5\xbeinoma dabar, masi\xc5\xa1kai prad\xc4\x97ta gaminti apie 1800 metus._NEWLINE_XX a. 10 de\xc5\xa1imtmetyje did\xc4\x97jant pasauliniam susidom\xc4\x97jimui tekila, daugel\xc4\xaf \xc5\xbeinom\xc5\xb3 tekilos prek\xc4\x97s \xc5\xbeenkl\xc5\xb3 per\xc4\x97m\xc4\x97 pasaulin\xc4\x97s alkoholini\xc5\xb3 g\xc4\x97rim\xc5\xb3 gamybos korporacijos. Meksikoje tebeveikia ir daug nedideli\xc5\xb3, \xc5\xa1eimynini\xc5\xb3 tekilos varykl\xc5\xb3.\n_START_SECTION_\nVartojimas\n_START_PARAGRAPH_\nTekila paprastai pilama \xc4\xaf auk\xc5\xa1t\xc4\x85 siaur\xc4\x85 1 gurk\xc5\xa1nio taurel\xc4\x99 (caballito), ta\xc4\x8diau da\xc5\xbenai pilama ir \xc4\xaf margaritos kokteiliui skirt\xc4\x85 taur\xc4\x99. 2002\xc2\xa0m. Meksikos Tekilos reguliavimo taryba patvirtino \xe2\x80\x9eoficiali\xc4\x85 tekilos taur\xc4\x99\xe2\x80\x9c, kuri yra tulp\xc4\x97s formos ir ant auk\xc5\xa1tos kojel\xc4\x97s (primena \xc5\xa1ampano taur\xc4\x99; \xc5\xa1itokioje taur\xc4\x97je tur\xc4\x97t\xc5\xb3 atsiskleisti i\xc5\xa1laikytos tekilos skonin\xc4\x97s savyb\xc4\x97s)._NEWLINE_Tekila da\xc5\xbeniausiai geriama vienu gurk\xc5\xa1niu, patiekiama su druska ir \xc5\xbealiosios citrinos skiltele. G\xc4\x97r\xc4\x97jas sudr\xc4\x97kina (paprastai palai\xc5\xbeydamas) savo rankos dal\xc4\xaf \xc5\xbeemiau smiliaus, ant tos vietos u\xc5\xbepilama druskos. Druska nulai\xc5\xbeoma, i\xc5\xa1geriama tekilos taurel\xc4\x97, u\xc5\xbekandama \xc5\xbeali\xc4\x85ja citrina (kartais \xc5\xa1i pakei\xc4\x8diama paprasta citrina). Druska suma\xc5\xbeina \xe2\x80\x9edeginant\xc4\xaf\xe2\x80\x9c poj\xc5\xabt\xc4\xaf, o r\xc5\xabg\xc5\xa1tus vaisius subalansuoja ir su\xc5\xa1velnina skon\xc4\xaf. Brandinta tekila, kuri turi savit\xc4\x85, \xc5\xa1velnesn\xc4\xaf skon\xc4\xaf, paprastai \xc5\xa1itokiu b\xc5\xabdu negeriama._NEWLINE_\xc4\xaevairiose \xc5\xa1alyse yra keletas \xc5\xa1ios ceremonijos variant\xc5\xb3. Vokietijoje paplit\xc4\x99s variantas, kuriame vietoj druskos ir citrinos naudojamas cinamonas ir apelsinas. Australijoje vietoj citrinos naudojamos ananas\xc5\xb3 sultys. Pa\xc4\x8dioje Meksikoje \xc4\xafprasta tekil\xc4\x85 gerti u\xc5\xbesigeriant sangrita (pomidor\xc5\xb3 ir apelsin\xc5\xb3 sul\xc4\x8di\xc5\xb3 mi\xc5\xa1inys su pipirais)._NEWLINE_Tekila yra vienas i\xc5\xa1 populiaraus kokteilio Margarita sud\xc4\x97tini\xc5\xb3 dali\xc5\xb3.'